**Kalbėjimo vertinimas**

Už trijų kalbėjimo užduočių atlikimą kandidatas daugiausiai gali surinkti 15 taškų.

Vertintojas ir kalbintojas vertina kiekvienos užduoties atlikimą. Taškai sumuojami.

**Vertintojas** už trijų kalbėjimo užduočių atlikimą daugiausiai gali skirti 12 taškų. Už vienos kalbėjimo užduoties atlikimą – daugiausiai 4 taškus. **Vertintojas vertina pagal visuminę skalę.**

**Kalbintojas** už trijų kalbėjimo užduočių atlikimą daugiausiai gali skirti 3 taškus. Už vienos kalbėjimo užduoties atlikimą – daugiausiai 1 tašką.

* Vienas taškas skiriamas, jei kalbintojo manymu, komunikacija su kandidatu vyksta, jo kalbėjimas atitinka A2 (pradedančiojo kalbos vartotojo) lygį.
* Jeigu kalbintojas mano, kad komunikacija nevyksta ir kandidato kalbos mokėjimas yra žemesnio nei A2 lygio, užduoties atlikimą vertina nuliu.

**Kalbintojas vertina pagal įspūdį.**

Kandidatai įvertinami iš karto, tik pakalbėję.

Kiekvienas kandidatas vertinamas pagal kriterijus, jie nelyginami tarpusavyje.

**Visuminė kalbėjimo vertinimo skalė**

|  |  |
| --- | --- |
| ***Taškai*** | ***Vertinimo kriterijai*** |
| **4** | * Vartoja paprastas ir sudėtingesnes (tariamoji nuosaka, sangrąžiniai veiksmažodžiai, ir pan.) bazinės gramatines formas. Vartoja paprastus jungiamuosius žodžius. * Supranta ir vartoja A2 lygio žodžius, žodyno apimtis pakankama. * Taria aiškiai, nors ir su akcentu. * Užduotį atlieka išsamiai. Užduočiai atlikti pakanka nurodyto laiko. * Ko nors nesupratęs geba išsiaiškinti (paprašo pakartoti, pasakyti lėčiau ir pan.). * Retai teprireikia pagalbinių klausimų.   **Pasitaikančios gramatinių formų, žodyno klaidos, neaiški tartis netrukdo komunikacijai. Komunikacija įvyksta (tiek su kalbintoju, tiek su kitu kandidatu).** |
| **3** | Kandidato kalbėjimas vertinamas 3 taškais, kai jis pusę laiko kalba, kaip vertinamas 4 taškais. |
| **2** | * Vartoja paprastas gramatines formas. Kartais pavartoja jungiamųjų žodžių. * Supranta ir vartoja A2 lygio žodžius. Žodynas minimalus. * Taria nelabai aiškiai (nuolatos neaiškiai taria kai kuriuos garsus). * Užduotį atlieka su kai kuriais trūkumais (atsako į du klausimus iš trijų užduodamų). Kartais nepakanka nurodyto laiko užduočiai atlikti. * Ko nors nesupratęs kartais geba išsiaiškinti. * Dažnai reikia klausti pagalbinių klausimų, bet jų paklaustas kandidatas geba atsakyti.   **Nors pasitaikančios gramatinų formų, žodyno klaidos, tarties trūkumai kartais trukdo komunikacijai, tačiau komunikacija įvyksta (tiek su kalbintoju, tiek su kitu kandidatu).** |
| **1** | * Bando vartoti paprastas gramatines formas, bet dažnai klysta. Nevartoja jungiamųjų žodžių. * Žodynas labai siauras. * Dažnai sunku suprasti kandidatą, nes taria labai neaiškiai. * Dažnai nesupranta užduoties, todėl negeba tinkamai jos atlikti. Užduočiai atlikti nepakanka nurodyto laiko. * Ko nors nesupratęs negeba išsiaiškinti. * Dažnai reikia pagalbinių klausimų, tačiau ir į juos kandidatas negeba atsakyti.   **Dažnos gramatinių formų, žodyno, tarties klaidos kandidato kalbėjimą daro sunkiai suprantamą. Komunikacija vyksta sunkiai, dažniausiai tiek kalbintojas ir kandidatas nesupranta vienas kito. Kitas kandidatas taip pat labai sunkiai supranta tokį kalbėtoją.** |
| **0** | **Komunikacija nevyksta.** |